b'\n_START_ARTICLE_\nKarst gjeterhund\n_START_SECTION_\nOpprinnelse og alder\n_START_PARAGRAPH_\nKarst gjeterhund stammer fra Karstplat\xc3\xa5et i Slovenia, der rasen har v\xc3\xa6rt avlet gjennom \xc3\xa5rhundrer av de lokale b\xc3\xb8ndene, p\xc3\xa5 grunn av sine egenskaper som vokterhund. I senere \xc3\xa5r har imidlertid hunderasen blitt stadig mer popul\xc3\xa6r som vakthund og familiehund._NEWLINE_Den f\xc3\xb8rste dokumentasjonen man har for Karst gjeterhund stammer fra boka \xc2\xabThe glory of the duchy of Carniole\xc2\xbb av baron Janez Vajkart Valvasor utgitt i 1689, men rasen er trolig mye eldre enn dette. _NEWLINE_Karst gjeterhund ble offisielt anerkjent den 2. juni 1939 under navnet illyrisk gjeterhund, en betegnelse som p\xc3\xa5 den tiden ogs\xc3\xa5 inkluderte Jugoslavisk gjeterhund \xe2\x80\x93 Sarplaninac. Rasestandarden ble fullf\xc3\xb8rt i 1948. Disse hundene ble sett p\xc3\xa5 som varianter av samme hunderase fram til den 16. mars 1968, da de ble separert i hver sin. Sarplaninac fikk imidlertid sitt n\xc3\xa5v\xc3\xa6rende navn alt i 1957.\n_START_SECTION_\nUtseende, anatomi og fysikk\n_START_PARAGRAPH_\nKarst gjeterhund er en langh\xc3\xa5ret, stor og kraftig molosser av type, som minner om en litt sm\xc3\xa5vokst Sarplaninac. Lengden p\xc3\xa5 dekkh\xc3\xa5rene skal v\xc3\xa6re misnt 10 cm og ligger flatt mot kroppen. Rundt halsen danner spesielt hannene man. Hannene skal v\xc3\xa6re 57-63 cm i skulderh\xc3\xb8yde og veie 30-42 kg. Tispene skal v\xc3\xa6re 54-60 cm i skulderh\xc3\xb8yde og veie 25-37 kg. Inntil +2 cm h\xc3\xb8yere hunder godtas, men det er ikke \xc3\xb8nskelig og vil f\xc3\xb8re til trekk p\xc3\xa5 utstilling.\n_START_SECTION_\nBruksomr\xc3\xa5de\n_START_PARAGRAPH_\nKarst gjeterhund har v\xc3\xa6rt avlet for \xc3\xa5 passe p\xc3\xa5 kveg og er en ypperlig vokterhund, som ogs\xc3\xa5 godt kan tilpasses vokterform\xc3\xa5l for andre husdyrarter. Den utgj\xc3\xb8r ogs\xc3\xa5 en god vakthund og kan godt brukes som b\xc3\xa5de kl\xc3\xb8vhund og trekkhund. Den regnes som arbeidsvillig og utholdende og t\xc3\xa5ler godt b\xc3\xa5de kulde og varme.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nKarst gjeterhund regnes som en rolig og selvstendig hund med et sterkt vokterinstinkt. Den er modig og uredd og kan v\xc3\xa6re sv\xc3\xa6rt beskyttende ovenfor familiemedlemmer (spesielt i mangel av husdyr \xc3\xa5 passe p\xc3\xa5). Den passer derfor best som brukshund, men den blir en snill og god familiehund for folk som ellers trenger en slik hund og har erfaring nok til \xc3\xa5 h\xc3\xa5ndtere den. Den b\xc3\xb8r imidlertid ikke velges som famliehund alene. Pelsen trenger jevnlig vedlikehold.'